ผบ.ตร.สั่งจัดชุดเฉพาะกิจช่วยเหลือประชาชนในพื้นที่ประสบอุทกภัย ป้องกันมิจฉาชีพซ้ำเติมและอำนวยความสะดวกจราจร แก้ปัญหาเส้นทางน้ำท่วมขัง
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า จากสถานการณ์ฝนตกหนักในหลายพื้นที่ ทำให้ได้รับผลกระทบจากสถานการณ์อุทกภัย น้ำป่าไหลหลาก รวมถึง ปัญหาการจราจรติดขัดในพื้นที่กรุงเทพมหานครและปริมณฑล พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ ได้สั่งการให้สถานีตำรวจในท้องที่ที่ได้รับผลกระทบ จัดชุดเฉพาะกิจบูรณาการร่วมกับหน่วยงานอื่นในการช่วยเหลือประชาชน อาทิ ขนย้ายสิ่งของ ลำเลียงผู้ประสบภัยออกจากพื้นที่ โดยเฉพาะ พื้นที่ที่มีความเสี่ยง เช่น พื้นที่ลุ่มแม่น้ำ พื้นที่ท้ายเขื่อน อ่างเก็บน้ำ ฝายกันน้ำ ให้ประสานงานกับทุกฝ่าย ร่วมสำรวจความแข็งแรงของเขื่อน อ่างเก็บน้ำ ฝายกันน้ำ ตลอดจนริมตลิ่งที่มีบ้านเรือนประชาชนตั้งอยู่ สำรวจเตรียมความพร้อมด้านกำลัง ยุทโธปกรณ์ ยานพาหนะ เพื่อนำมาใช้ในการช่วยเหลือประชาชนที่ประสบอุทกภัย 

นอกจากนี้ ยังได้จัดกำลังเฝ้าระวัง ป้องกันมิจฉาชีพ ที่ฉวยโอกาสก่อเหตุโจรกรรมทรัพย์สิน พร้อมสั่งการให้เฝ้าระวังและตรวจสอบกรณีมีการกักตุนสินค้า เพื่อจำหน่ายในราคาสูงอันเป็นการเอาเปรียบผู้บริโภค รวมทั้ง จัดกำลังตำรวจอำนวยความสะดวกด้านการจราจรในพื้นที่

ส่วนการจัดการจราจร ในพื้นที่กรุงเทพมหานครและปริมณฑล ผู้บัญชาการตำรวจแห่งชาติ ได้สั่งการกำชับให้ตำรวจจราจรทุกพื้นที่ ออกปฏิบัติหน้าที่อย่างเคร่งครัด เร่งระบายรถอย่างเต็มที่ รวมทั้ง เพิ่มกำลังในจุดเสี่ยงเกิดอุบัติเหตุ จุดที่มีน้ำท่วมขัง และจุดที่เกิดอุบัติเหตุบ่อยครั้ง เพื่ออำนวยความสะดวกให้ประชาชนในทุกรูปแบบ และแก้ปัญหาการจราจรติดขัดให้ลดน้อยที่สุด